Накуэ Мурат и фэеплъ
Зи къалэн зыгъэзащIэу хэкIуэда полицэм и лейтенант нэхъыжь Накуэ Мурат и фэеплъ мемориал пхъэбгъу ар щеджа Налшык къалэ дэт гимназие №29-м къыщызэIуахащ.
Фигу къэдгъэкIыжынщи, Накуэ Мурат 2012 гъэм бадзэуэгъуэм и 17-м Налшык Ватутиным и уэрамым бзаджащIэхэр IэщэкIэ щытеуащ. Зи къару-илъыгъуэ, мурадхэр зи куэд щIалэм и гъащIэр къызэпыудащ.
КъБР-мкIэ МВД-м щыхьэтхэм я къэрал хъумэныгъэмкIэ и къудамэм и къэлъыхъуэныгъэ частым и ОВД-м и оперуполномоченнэ полицэм и лейтенант нэхъыжь Накуэ Мурат 1984 гъэм гъатхэпэм и 13-м къалъхуащ. Мэзкуу дэт къэрал техникэ институтыр къиухащ. Къэрал кIуэцI IуэхухэмкIэ IэнатIэм 2008 гъэм лэжьэн щыщIидзащ. Офицер щIалэщIэм сыт хуэдэ щытыкIэ гугъуми лIыгъэ зыхэлъ, зи IэщIагъэм хэзыщIыкI цIыху нэсу зыкъыщигъэлъэгъуащ.
Фэеплъыр къыщызэIуахым хэтащ къэрал кIуэцI IуэхухэмкIэ министру КъБР-м щыIэ полицэм и генерал-лейтенант Васильев Сергей, Налшык къалэ администрацэм и Iэтащхьэм и къалэнхэр зыгъэзащIэ Къуэдзокъуэ Мухьэмэд, «Уи унэм — мамырыгъэ» жылагъуэ зэгухьэныгъэм и къызэгъэпэщакIуэ икIи и тхьэмадэ Шыбзыхъуэ Сафудин, Къэрал кIуэцI IуэхухэмкIэ министерствэм и къудамэхэмрэ IэнатIэхэмрэ я лэжьакIуэхэр, Мурат и Iыхьлыхэр, къыдэлэжьахэмрэ и ныбжьэгъухэмрэ.
— Къэрал кIуэцI IуэхухэмкIэ органхэм я лэжьакIуэхэр хабзэм ебэкъуахэм, щIэпхъаджащIэхэм сыт щыгъуи япэу япэщIэувэ цIыхухэщ. Къэбэрдей-Балъкъэрым мамырыгъэ щыIэным къикIуэт имыIэу зи къару, гуащIэ емыблэжу езыхьэлIэ хабзэхъумэхэм ящыщт нобэ дигу къэдгъэкIыж щIалэр. Дэ зэи тщыгъупщэ хъунукъым ныбжьэгъуу, лэжьэгъуу диIа, зи къалэн зыгъэзащIэу хэкIуэда дэтхэнэри, — жиIащ Васильев Сергей къыщыпсалъэм.
Гимназием и унафэщI, КъБР-м и Парламентым и депутат Смирновэ Татьянэ я школым щеджа Накуэ Мурат дэтхэнэм и дежкIи щапхъэу зэрыщытыр жиIащ. Къыхигъэщащ ар сыт щыгъуи пэрыту, зэфIэкI иIэу, гъэсэныгъэ зыхэлъ щIалэу къызэрекIуэкIар. «Дэ Мурат сыт щыгъуи тщIыгъущ, ар зэи тщыгъупщэнукъым», — жиIащ абы.
Зи къалэн зыгъэзащIэу хэкIуэда полицейм и фэеплъым пщIэ хуащIу, я гум щыщIэр усэхэмкIэ утыку кърахьащ гимназием и еджакIуэ цIыкIухэм.
Накуэ Мурат къыдэлэжьахэми и ныбжьэгъухэми ягу къагъэкIыжащ псалъэ гуапэхэри хужаIащ.
— Муратрэ сэрэ мы школым дыщызэдеджащ. Ар си дежкIэ ныбжьэгъу къудейтэкъым, атIэ гъащIэм и фIым сыхуэзущийт, сыт хуэдэ щытыкIэ сыкъиху-тами, си щIэгъэкъуэнт. НыбжькIэ дызэхуэдэми, Мурат си егъэджакIуэу щытащ, жысIэкIи егъэлеиныгъэкъым,- къыхигъэщащ Накуэм и классэгъуа Бозиев Зураб.
Унагъуэм, лъэпкъым къабгъэдэкIыу и щIалэгъуэу зи гъащIэр къызэпыуда Мурат зэращымыгъупщэм къыхэкIыу КъБР-мкIэ МВД-м и унафэщIхэм, къыдэлэжьахэм, пэкIум кърихьэлIахэм фIыщIэ яхуищIащ Накуэ Руслан.
И къулыкъу къалэнхэр щапхъэ игъэлъагъуэу зэригъэзащIэм, и гъащIэмкIэ шынагъуэ зыпылъ Iуэхугъуэхэм къыщызэкъуиха хахуагъэмрэ лIыгъэмрэ папщIэ Накуэ Мурат Олег и къуэм ЛIыгъэм и орден къыхуагъэфэщащ (дунейм ехыжауэ).
Дыгулыбгъу Жантинэ.
